“หุ้นไทย”เสี่ยงรูดต่อ! เซ่นปัจจัยลบตปท.หลัง”ดาวน์โจนส์”ดิ่ง 464 จุด หลุดระดับ 23,000 จุด
“หุ้นไทย” เสี่ยงรูดต่อ! เซ่นปัจจัยลบตปท. หลัง ”ดาวน์โจนส์” ดิ่งกว่า 464 จุด หลุดระดับ 23,000 จุด
21 ธ.ค. 2561

ผู้สื่อข่าวรายงานว่า ดัชนีดาวโจนส์ดิ่งลงอย่างต่อเนื่องวานนี้ โดยปิดที่ระดับ 22,859.60 จุด หลุดระดับ 23,000 จุด หลังการปรับขึ้นอัตราดอกเบี้ยของธนาคารกลางสหรัฐ (เฟด) ทั้งนี้ ดัชนีดาวโจนส์มีแนวโน้มปรับตัวย่ำแย่ที่สุดในเดือนนี้ นับตั้งแต่ที่สหรัฐฯเกิดภาวะเศรษฐกิจตกต่ำครั้งใหญ่ในปี 2474 โดยได้ดิ่งลงแล้ว 8% ขณะที่ทรุดตัวลงกว่า 1,250 จุดในสัปดาห์นี้
ขณะที่คณะกรรมการกำหนดนโยบายการเงิน (FOMC) ของธนาคารกลางสหรัฐ (เฟด) มีมติเป็นเอกฉันท์ในการปรับขึ้นอัตราดอกเบี้ยระยะสั้น 0.25% สู่ระดับ 2.25-2.50% ในการประชุมเมื่อวานนี้ ซึ่งเป็นการปรับขึ้นเป็นครั้งที่ 4 ในปีนี้
ด้านนายอภิชาติ ผู้บรรเจิดกุล ผู้อำนวยการสายงานวิเคราะห์เชิงกลยุทธ์ บล.ทิสโก้ กล่าวว่า การเคลื่อนไหวของตลาดหุ้นไทยเช้านี้น่าจะซึมตัวลง จาก Sentiment หุ้นโลกค่อนข้างแย่จากความกังวลต่อเศรษฐกิจโลกที่ชะลอตัว หลังธนาคารกลางสหรัฐ (เฟด) ปรับขึ้นดอกเบี้ย พร้อมกับลดคาดการณ์การขยายตัวของเศรษฐกิจสหรัฐในปีนี้และปีหน้า
รวมถึงที่ประชุมธนาคารกลางอังกกฤษ (BoE) และธนาคารกลางญี่ปุ่น (BOJ) เมื่อวานนี้มีมติคงอัตราดอกเบี้ยนโยบาย แต่ทาง BoE ยังได้ปรับลดตัวเลขคาดการณ์การขยายตัวของเศรษฐกิจอังกฤษในไตรมาส 4 ทำให้ภาพตลาดมีความกังวลมากขึ้นต่อแนวโน้มเศรษฐกิจที่ชะลอตัว นอกจากนี้ราคาน้ำมันที่ดิ่งลงเกือบ 5% มาทำระดับต่ำสุดรอบ 17 เดือนก็ยังกดดันต่อภาพการลงทุนด้วย
อย่างไรก็ตามปัจจัยในประเทศยังมีภาพบวกเล็กน้อย จากการที่กองทุนในประเทศกลับมาซื้อสุทธิหลังจากที่ได้ขายออกมาตลอดในช่วงต้นเดือน ธ.ค. ส่วนหนึ่งคาดว่าน่าจะเป็นเงินไหลเข้าจากกองทุนรวมหุ้นระยะยาว (LTF) และกองทุนรวมเพื่อการเลี้ยงชีพ (RMF) ที่จะเข้ามาในช่วงปลายปี รวมถึงตลาดยังคาดว่ามีแนวโน้มที่จะมีการทำราคาปิดสิ้นงวดบัญชี (Window Dressing) ในช่วงนี้ด้วย ซึ่งน่าจะช่วยประคองไม่ให้การปรับลดลงของดัชนีจะยังไม่เกิดจุดต่ำสุดใหม่หลังจากที่ทำไว้ในรอบนี้ที่ 1,578 จุด
พร้อมให้แนวรับที่ 1,580-1,585 จุด และแนวต้านที่ 1,600 จุด และ 1,610-1,615 จุด